Nafarroako Parlamentuko Mahaiak, 2022ko irailaren 26an egindako bilkuran, honako erabaki hau hartu zuen, besteak beste:

Nafarroako Foru Eraen­tza Berrezarri eta Hobe­tzeari buruzko Lege Organikoaren 19.1.a) artikuluak aitor­tzen dion legegin­tza-ekimena erabiliz, Nafarroako Gobernuak, 2022ko irailaren 21ean hartutako Erabakiaren bidez, Lurralde Kohesiorako Departamenturako 498.000 euroko aparteko kreditu bat ematen duen Foru Lege proiektua hau igorri dio Nafarroako Parlamentuari.

Hori horrela, Legebil­tzarreko Erregelamenduko 158. artikuluan ezarritakoarekin bat, Eledunen Ba­tzarrarekin adostu ondoren, hona ERABAKIA:

**1.** Lurralde Kohesiorako Departamenturako 498.000 euroko aparteko kreditu bat ematen duen Foru Lege proiektuaren izapide­tzea zuzenekoa eta irakurketa bakarrekoa izateari buruzko erabakia Osoko Bilkuraren esku jar­tzea.

**2.** Zuzenketak aurkezteko epe bat ireki­tzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebil­tzarreko Mahaiari aurkeztu beharko zaizkio.

**3.** Nafarroako Parlamentuko Aldizkari Ofizialean argitara dadin agin­tzea.

Iruñean, 2022ko irailaren 26an

Lehendakaria: Unai Hualde Iglesias

Foru Lege proiektua,  
498.000 euroko aparteko kreditu bat ematen duena Lurralde Kohesiorako Departamenturako

HITZAURREA

Lurralde Kohesiorako Departamentuko Toki Administrazioaren eta Despopulazioaren Zuzendaritza Nagusian ikusi da finantzaketa behar dela trazadura berri bat eraikitzeko Berako Kalbario errekaren lurpeko tartean, eta ez dagoela horretarako krediturik.

Joan den urtarrilaren 10ean, euri-erauntsi baten ondoren, Kalbario errekan zulo bat egin zen erreka lurperatzen den tartearen hasieran. Horren ondorioz, urak arrastaka eraman zituen zenbait material ubidean barrena, eta horrek ekarri zuen material horiek eta emariak ibaian behera pilatzea, Plaza Zaharreko etxebizitzen multzoaren hegoaldean. Hori horrela, aipatu plazan kokatutako etxebizitzen eraikin bat aldi baterako hustu behar izan zuten, ubideak gainezka egin zuelako eta egiturak kalteak jasan zitzakeelako.

Espedientean jasota dago Herri-lanen Zuzendaritza Nagusiaren txostena, non eragindako kalteak eta egindako entseguak deskribatzen baitira, eta zera ondorioztatzen da: etxebizitzek ez dute inolako patologiarik zimenduetan, baina beharrezkotzat jotzen da berriz ere eraikitzea Kalbario errekaren bideratzearen eraispenak kaltetutako zatia.

Exekuzio proiektu bat idatzi da Kalbario erreka lurperatzeko trazadura berria eraikitzeko obrak zehaztu daitezen.

Premiazkoa da proiektu hau gauzatzea; izan ere, erauntsiak errepikatzen badira, kalte larriak eragin ditzakete errekaren egungo egoeraren ondorioz, nabarmen murriztu baitu ur-garraiorako gaitasuna.

Toki Administrazioaren eta Despopulazioaren Zuzendaritza Nagusian ez dago jarduketa horiek gauzatzeko finantzaketarik.

Horrenbestez, proposatzen da partida berri bat sortzea Nafarroako 2022ko gastuen aurrekontuan Lurralde Kohesioko Departamenturako, jarduketa hori diruz laguntzeko.

Nafarroako Ogasun Publikoari buruzko apirilaren 4ko 13/2007 Foru Legearen 48. artikuluaren lehen paragrafoak ezartzen du ezen, hurrengo ekitaldira arte berandutu ezin den gasturen bat aurrekontu indardunaren kargura egin behar bada horretarako krediturik egon gabe, Nafarroako Gobernuak, Ekonomia eta Ogasuneko kontseilariak proposaturik, foru lege proiektu bat bidaliko diola Nafarroako Parlamentuari, aparteko kreditu bat emateko. Bigarren paragrafoan xedatzen duenez, aparteko kreditu hori ekitaldi ekonomiko bereko diru-sarrera handiagoen kontura finantzatzen ahalko da, diru-sarrera horiek errealak edo aurreikusiak direla ere.

Era berean, foru lege bidez partida izendunak sortzeak gaitu egiten du udal horri laguntza zuzenean emateko, Dirulaguntzei buruzko azaroaren 9ko 11/2005 Foru Legearen 17.2.a) artikuluan xedatutakoarekin bat etorriz.

**1. artikulua.** Aparteko kreditu bat ematea.

2022ko ekitaldian 498.000 euroko kreditu bat ematen da, Lurralde Kohesiorako Departamentuaren beharrak finantzatzeko.

Kreditu hori aurrekontuko partida honi aplikatuko zaio:

|  |  |
| --- | --- |
| PARTIDA | ZENBATEKOA |
| 210001 21300 7609 452300 Kalbario errekaren trazadura berria Beran | 498.000 euro |

**2. artikulua.** Aparteko kredituaren finantzaketa.

Aparteko kreditu horren 498.000 euroko kopurua finantzatuko da indarrean dagoen gastu aurrekontuko “Itzulketak” izeneko 110003 11500 3800 000000 partidan dagoen kreditu erabilgarriaren kargura.

**Azken xedapen bakarra.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra.